62023CO0763_INF
Διάταξη του Δικαστηρίου (ένατο τμήμα) της 25ης Ιουνίου 2024 –Dragoram Tour
(Υπόθεση C‑763/23)
«Προδικαστική παραπομπή – Άρθρο 99 του Κανονισμού Διαδικασίας του Δικαστηρίου – Απάντηση που μπορεί να συναχθεί σαφώς από τη νομολογία – Φορολογία – Φόρος προστιθέμενης αξίας (ΦΠΑ) – Οδηγία 2006/112/ΕΚ – Άρθρα 306 έως 308 – Ειδικό καθεστώς για τα πρακτορεία ταξιδίων – Πεδίο εφαρμογής – Πράξεις διενεργούμενες από πρακτορεία ταξιδίων οι οποίες συνίστανται στη μεταπώληση, σε τιμή περιλαμβάνουσα προσαύξηση, αεροπορικών εισιτηρίων που αποκτήθηκαν από τρίτους υποκείμενους στον φόρο – Δεν υφίσταται πρόσθετη παροχή»
1.
Εναρμόνιση των φορολογικών νομοθεσιών – Κοινό σύστημα φόρου προστιθέμενης αξίας – Ειδικό καθεστώς για τα πρακτορεία ταξιδίων – Πεδίο εφαρμογής – Μεταπώληση από πρακτορεία ταξιδίων, σε τιμή περιλαμβάνουσα προσαύξηση, αεροπορικών εισιτηρίων που αποκτήθηκαν από τρίτους υποκείμενους στον φόρο – Εμπίπτει – Ύπαρξη παραδόσεων αγαθών ή παροχών υπηρεσιών από τις οποίες ενδεχομένως συνοδεύεται η εν λόγω διάθεση – Δεν ασκεί επιρροή
(Οδηγία 2006/112 του Συμβουλίου, άρθρα 306 έως 310)
(βλ. σκέψεις 29-34, διατακτ. 1)
2.
Εναρμόνιση των φορολογικών νομοθεσιών – Κοινό σύστημα φόρου προστιθέμενης αξίας – Ειδικό καθεστώς για τα πρακτορεία ταξιδίων – Εξαίρεση από την εφαρμογή του η οποία προβλέπει δικαίωμα των πρακτορείων ταξιδίων να επιλέγουν την εφαρμογή του κανονικού καθεστώτος ΦΠΑ στην περίπτωση της διεθνούς μεταφοράς προσώπων – Δεν επιτρέπεται
(Οδηγία 2006/112 του Συμβουλίου, άρθρα 306 § 1, και 308)
(βλ. σκέψη 43, διατακτ. 2)
Διατακτικό
Το Δικαστήριο διατάσσει:
1)
Το άρθρο 306 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας,
έχει την έννοια ότι:
η παροχή υπηρεσίας από υποκείμενο στον φόρο, η οποία συνίσταται στην αγορά αεροπορικών εισιτηρίων από άλλους υποκείμενους στον φόρο και στη μεταπώλησή τους σε φυσικά πρόσωπα σε τιμή περιλαμβάνουσα προμήθεια εμπίπτει στο ειδικό καθεστώς του φόρου προστιθέμενης αξίας (ΦΠΑ) που εφαρμόζεται στα πρακτορεία ταξιδίων, ανεξαρτήτως του γεγονότος ότι η παροχή αυτή δεν συνοδεύεται από πρόσθετες υπηρεσίες, πέραν των υπηρεσιών παροχής πληροφοριών και συμβουλών.
2)
Το άρθρο 306, παράγραφος 1, και το άρθρο 308 της οδηγίας 2006/112
έχουν την έννοια ότι:
αντιτίθενται σε εθνική νομοθεσία η οποία θεσπίζει εξαίρεση από την εφαρμογή του ειδικού καθεστώτος του φόρου προστιθέμενης αξίας (ΦΠΑ) που εφαρμόζεται στα πρακτορεία ταξιδίου με την πρόβλεψη δικαιώματος των πρακτορείων αυτών να επιλέγουν την εφαρμογή του κανονικού καθεστώτος ΦΠΑ στην περίπτωση της διεθνούς μεταφοράς προσώπων.